***NACRT PRIJEDLOGA***

Na temelju članka 104. Zakona o komunalnom gospodarstvu (Narodne novine br. 68/18 i 110/18), članka 39. Statuta Grada Samobora (Službene vijesti Grada Samobora br. 3/16, 1/18 i 4/19) te članka 69. Poslovnika Gradskog vijeća Grada Samobora (Službene vijesti Grada Samobora br. 3/19), Gradsko vijeće Grada Samobora na svojoj \_\_\_\_ sjednici održanoj \_\_\_\_\_\_\_\_\_\_\_\_ 2019. godine donijelo je

**ODLUKU**

**O KOMUNALNOM REDU**

1. **OPĆE ODREDBE**

**Članak 1.**

Ovom Odlukom o komunalnom redu (u daljnjem tekstu: Odluka) propisuje se komunalni red i mjere za njegovo provođenje radi uređenja naselja, održavanja čistoće, čuvanja i korištenja javnih površina, skupljanja, odvoza i postupanja sa skupljenim komunalnim otpadom, uklanjanja snijega i leda, uklanjanja protupravno postavljenih predmeta na području grada Samobora, mjere za provedbu komunalnog reda te novčane kazne.

Komunalni red propisan ovom Odlukom dužne su poštivati sve pravne i fizičke osobe na području grada Samobora, osim ako Zakonom ili drugim propisom nije uređeno drukčije.

**Članak 2.**

Pojedini pojmovi u smislu ove Odluke imaju sljedeće značenje:

1. *Javna površina* je svaka površina u vlasništvu Grada Samobora (u daljnjem tekstu: Grad) čije je korištenje namijenjeno svima pod jednakim uvjetima.
2. *Javne prometne površine* su nerazvrstane ceste, nogostupi, trgovi, pješačke zone, seoski poljski i šumski putovi, putovi na nasipima za obranu od poplava, javni prolazi, javne stube, mostovi, podvožnjaci, nadvožnjaci, pothodnici, parkirališta, stajališta javnog prometa, javne garaže i slične površine.
3. *Javne zelene površine* su parkovi, drvoredi, žive ograde, cvjetnjaci, travnjaci, skupine ili pojedinačna stabla, dječja igrališta, javni športski i rekreacijski prostori, zelene površine uz ceste i ulice, kupališta i sl.
4. *Površine javne namjene* su površine koje nisu u vlasništvu Grada i čije je korištenje namijenjeno svima pod jednakim uvjetima kao npr. javne ceste, javno vodno dobro, autobusni kolodvori, željeznički kolodvori, komercijalna parkirališta i slično.
5. *Pokretne naprave* su prenosivi objekti koji služe za prodaju robe i obavljanje usluga (npr. štandovi, štand-kućice, šatori, lunapark, klupe, ugostiteljske prikolice, pečenjare, automati, hladnjaci). *Pokretne naprave* su i terase, kao dijelovi javne površine ili neizgrađenog građevinskog zemljišta na kojima se obavlja ugostiteljska djelatnost.
6. *Komunalna oprema* su spremnici za komunalni otpad, klupe, koševi za otpatke, tende, konzole, podesti otvorenih terasa, ploče s planom naselja, stalci za bicikle, posude za cvijeće, zaštitni stupići i ograde na prometnim površinama i dr.
7. *Kiosk* je tipska građevina gotove konstrukcije građevinske bruto površine do 15 m² koji se može u cijelosti ili u dijelovima prenositi.
8. *Reklamni predmeti* su predmeti površine do 12 m² namijenjeni reklamiranju poslovnih subjekata i njihovih djelatnosti, razvrstani na:

* *reklamna vitrina* je ostakljena kutija s ili bez integrirane unutarnje rasvjete ili izlog manjeg formata,
* *reklamni uređaj* je reklamni predmet na kojem se reklamne poruke mogu izmjenjivati mehaničkim ili elektroničkim putem,
* *transparent* je predmet od tkanine, plastificiranih ili sličnih materijala koji se postavlja iznad prometnica i drugih javnih površina,
* *reklamna zastava* je reklamni predmet koji sadrži reklamni natpis, a postavlja se na samostojeći jarbol,
* *reklamni putokaz* je samostojeći reklamni pano koji usmjerava na lokaciju poslovnog prostora određenog poslovnog subjekta,
* *reklamni ormarić* je ostakljena kutija namijenjena za reklamiranje proizvoda i usluga,
* *reklamni stup,*
* *reklamni pano,*
* *reklamna ograda*,
* *reklama na zaštitnoj ogradi gradilišta i na građevinskoj skeli*,
* *oslikana asfaltna površina*,
* *reklamno vozilo u mirovanju ili kretanju* (vozilo koje je u konkretnom slučaju namijenjeno isključivo za reklamiranje),
* *tenda i suncobran s reklamnim sadržajem*.

1. Objekti u općoj uporabi su komunalni i drugi objekti i uređaji u općoj uporabi, razvrstani na:

* javna rasvjeta,
* obavijesne ploče, ormarići, panoi s planom naselja ili oznakom kulturnih dobara, zaštićenih dijelova prirode, turističkih i drugih objekata,
* javni zahodi,
* javne fontane i drugi slični objekti,
* javne telefonske govornice i poštanski sandučići,
* nadstrešnice na stajalištima javnog prometa,
* samostojeći telekomunikacijski razvodni ormarići za smještaj telekomunikacijske opreme,
* spomenici, skulpture, spomen-ploče i sakralni objekti.

*Oglasni predmet* je oglasni ormarić, oglasni stup ili oglasni pano, površine do 12 m², namijenjen za isticanje plakata, oglasa i drugih obavijesti.

Za reklamne predmete koji nisu navedeni u točki 8. podtočki 1. ovog članka ili u drugim odredbama ove Odluke, primjenjuju se kriteriji za najsličniju vrstu reklamnih predmeta.

1. **UREĐENJE NASELJA**

**Članak 3**

Na području grada Samobora naselja moraju biti uređena.

Pod uređenjem naselja, u smislu ove Odluke, smatra se uređenost javnih površina kojima upravlja Grad, drugih površina u općoj uporabi i površina na upravljanju drugih, osobito izgled i uređenost:

* vanjskih dijelova zgrada,
* dvorišta, okućnica, zelenih površina i ograda u vlasništvu fizičkih i pravnih

osoba u dijelu koji je vidljiv s javne površine,

* ploča s imenom naselja, ulica, trgova te pločica s kućnim brojem zgrada,
* izloga,
* zaštitnih naprava,
* ploča s tvrtkom ili nazivom,
* plakata, jarbola za zastave, reklamnih i drugih zastava, natpisa, reklama i

reklamnih panoa,

* privremenih građevina za sajmove i javne manifestacije,
* kioska,
* pokretnih naprava,
* komunalnih objekata, uređaja i drugih objekata u općoj uporabi,
* sportskih objekata, sportsko-rekreacijskih centara i sličnih objekata,
* autobusnih stajališta, parkirališta, tržnica, groblja,
* neizgrađenog zemljišta uz javnu površinu.

Uvjeti i način korištenja površina javne namjene i nekretnina u vlasništvu Grada za postavljanje predmeta iz članka 3. stavka 2. ove Odluke te za postavljanje predmeta, opreme i uređaja, određeni su općim aktom Grada kojim se uređuje davanje na korištenje javnih površina i drugih nekretnina, privremenih objekata, te reklamnih i oglasnih predmeta u vlasništvu Grada.

1. **VANJSKI DIJELOVI GRAĐEVINA**

**Članak 4.**

Vanjski dijelovi zgrade (pročelje, balkon, terasa, lođa, ulazna vrata, prozori, prozorski okviri, žljebovi i druga vanjska oprema i uređaji) moraju biti održavani i uredni.

Vlasnik, korisnik, odnosno upravitelj zgrade dužan je neodržavane i neuredne vanjske dijelove zgrade obnoviti i održavati tako da se obnovljeni dijelovi zgrade uklapaju u cjeloviti izgled zgrade.

Zabranjeno je djelomično uređivanje pročelja višestambenih zgrada, osim u slučaju kad višestambena zgrada ima više zasebnih ulaza, kada je dopušteno uređivanje pročelja za stanove koji pripadaju istom ulazu.

Zabranjeno je pisati grafite, poruke i slično te na drugi način oštećivati vanjske dijelove zgrade.

Vlasnici građevina čije strane imaju nagib prema javnim površinama i površine javne namjene, a koje su na takvoj udaljenosti da s njihovih krovova može pasti snijeg na iste, dužni su ugraditi rešetkaste snjegobrane na donji rub krovne plohe.

**Članak 5.**

Vlasnik, odnosno korisnik zgrade dužan je odmah otkloniti oštećenja vanjskih dijelova zgrade (pročelje ili pokrov postojeće zgrade) koji nisu nosiva konstrukcija, a zbog kojih postoji opasnost za život, zdravlje ili imovinu ljudi, sukladno posebnim propisima o gradnji i građevinskoj inspekciji.

**Članak 6.**

Na vanjskim dijelovima zgrade vidljivima s javne površine može se držati cvijeće i ukrasno bilje, a iznimno klimatizacijski uređaji, antene i drugi predmeti.

Vanjski uređaji i oprema izvan gabarita zgrade moraju biti postavljeni tako da ne ometaju pješački promet i smanjuju preglednost u cestovnom prometu.

Zabranjeno je izvan gabarita građevina u središnjim dijelovima grada okrenutim neposredno prema javnim površinama i površinama javne namjene, vješati ili izlagati rublje, posteljinu, tepihe ili postavljati druge predmete kojima se nagrđuje vanjski izgled zgrade.

Zabranjeno je istresanje tepiha, krpa i sl., te bacanje otpada na javne površine i površine javne namjene.

**Članak 7.**

Vanjski dijelovi zgrade mogu se rasvijetliti na temelju odobrenja nadležnog upravnog tijela po prethodno pribavljenoj suglasnosti upravnog tijela nadležnog za zaštitu spomenika kulture i prirode ako se rasvjetljava zgrada koja ima svojstvo kulturnog dobra ili se nalazi na području kulturno-povijesne cjeline ili zaštićenog dijela prirode.

1. **UREĐENJE I ODRŽAVANJE DVORIŠTA, ZELENE POVRŠINE I OGRADE UZ GRAĐEVINE**

**Članak 8.**

Dvorište, vrt, voćnjak, zelena površina i druga površina zgrade te neizgrađeno zemljište uz javnu površinu mora biti uredno i čisto te ne smije ometati korištenje javno prometne površine.

Na površinama iz stavka 1. ovoga članka zabranjeno je držati bilo koju vrstu otpada i dotrajale stvari.

Vlasnik, odnosno korisnik površina iz stavka 1. ovoga članka, dužan ih je čistiti i održavati.

**Članak 9.**

Ograda uz javnu površinu mora biti izvedena sukladno odredbama prostorno planske dokumentacije tako da se uklapa u okoliš, ne smije ometati sigurnost prometa, te ne smije biti izvedena od bodljikave žice, šiljaka i sl.

Bodljikavu žicu, šiljke i slično može se iznimno postaviti kao dopunu postojeće ograde samo iznad visine od 190 cm i to tako da ne predstavlja opasnost od ozljeda.

Ogradu uz javnu površinu vlasnik, odnosno korisnik, dužan je održavati urednom.

Ogradu od ukrasne žive ograde, vlasnik odnosno korisnik, dužan je redovno orezivati tako da granama ne prelazi na javnu površinu, te da omogući nesmetan prolaz pješaka i vozila, preglednost prometne signalizacije i javne rasvjete.

**Članak 10.**

Ako dvorište, odnosno vrt, voćnjak, zelena i druga površina zgrade te neizgrađeno građevinsko zemljište ili ograda uz javnu površinu nije uređena na način propisan člankom 8. i 9. ove Odluke, komunalni redar rješenjem će narediti vlasniku, odnosno korisniku dvorišta odnosno vrta, voćnjaka, zelene i druge površine zgrade te neizgrađenog građevinskog zemljišta ili ograde, otklanjanje uočenih nedostataka.

**Članak 11.**

Ako postoji opasnost od rušenja stabla s privatne na javnu površinu i ozljeđivanja ljudi i/ili oštećenja imovine, komunalni redar će rješenjem narediti vlasniku, odnosno korisniku zemljišta, sječu stabla.

1. **PLOČE S IMENOM NASELJA, ULICE, TRGA I PLOČICE S BROJEM ZGRADE**

**Članak 12.**

Javne površine u pravilu moraju biti označene natpisnom pločom.

Naselja, ulice i trgovi moraju biti označeni imenom, a zgrade moraju biti obilježene brojevima.

**Članak 13.**

Označavanje javnih površina propisano je u knjizi grafičkih standarda Grada Samobora.

Natpisne ploče su s bijelim slovima i bijelom ukrasnom bordurom na bordo pozadini, veličine 500x300mm. Na desnoj strani ploče nalazi se grb Grada u veličini slova.

Iznimno od stavka 2. ovog članka, unutar granica povijesne graditeljske cjeline grada Samobora natpisna ploče su s bordo rubom i crnim slovima na bijeloj podlozi, veličine 500x300mm. Na desnoj strani ploče nalazi se grb Grada u veličini slova.

Oznaka naziva grada i njegovih naselja mora se postaviti na glavnim prilazima i izlazima iz grada i pojedinog naselja, sukladno važećim propisima.

Nabavu, postavljanje i održavanja natpisnih ploča obavlja nadležno upravno tijelo.

Stambeni, poslovni objekti i objekti javne namjene na području grada Samobora moraju biti označeni kućnim brojem, pločama s bordo rubom i crnim slovima na bijeloj podlozi, veličine 200x200mm.

Troškove nabave, postavljanja i održavanja kućnog broja snosi vlasnik zgrade.

**Članak 14.**

Rješenja o kućnim brojevima izdaje nadležni katastarski ured Državne geodetske uprave.

**Članak 15.**

Vlasnik zgrade dužan je na zgradu postaviti pločicu s kućnim brojem zgrade iz članka 13. stavka 6. ove Odluke, kućni broj mora biti postavljen na fasadi s ulične strane zgrade ili na ogradi.

Pločicu s kućnim brojem zgrade koja izgledom i veličinom nije sukladna odredbama članka 13. stavka 6. ove Odluke, vlasnik zgrade dužan je zamijeniti novom pločicom.

Vlasnik zgrade dužan je na zgradu postaviti pločicu s kućnim brojem zgrade najkasnije do početka njezina korištenja.

Vlasnik, odnosno upravitelj zgrade, dužan je voditi brigu o tome da zgrada bude stalno obilježena brojem.

**Članak 16.**

Zabranjeno je oštećivanje, uništavanje te neovlašteno skidanje i mijenjanje ploče s imenom naselja, ulice, trga i pločice s brojem zgrade iz članka 13. ove Odluke.

1. **IZLOZI**

**Članak 17.**

Izlog, izložbeni ormarić te ostali slični objekti koji služe izlaganju robe (u daljnjem tekstu: izlozi), a nalaze se uz javnu su površinu, moraju biti tehnički i estetski oblikovani, odgovarajuće osvjetljeni i uređeni u skladu s izgledom zgrade i okoliša.

Izlog u smislu stavka 1. ovog članka čini zastakljeni otvor u zidovima zgrade i izložbeni ormarići koji služe javnom izlaganju robe ili služe za djelatnosti kao što su ugostiteljstvo, bankarstvo, obrtništvo i slično.

Oprema iz stavka 1. ovog članka može biti postavljena samo uz suglasnost nadležnog tijela.

Izlog se mora redovito čistiti te za blagdane i prigodne manifestacije mora biti prigodno uređen.

Korisnik izloga ne smije u izlogu držati ambalažu ili skladištiti robu te izlagati robu izvan poslovnog prostora.

Izlozi noću moraju biti rasvijetljeni.

Rasvjetljenje izloga mora biti izvedeno tako da izravno ne obasjava prometnu površinu.

**Članak 18.**

Vlasnik, odnosno korisnik poslovnog prostora koji se ne koristi dužan je ostakljene površine obojiti neprozirnom dekorativnom bojom ili obložiti bijelim papirom s unutarnje strane, odnosno onemogućiti uvid u unutrašnjost poslovnog prostora.

Vlasnik, odnosno korisnik izloga iz stavka 1. ovoga članka dužan je oštećenja izloga ukloniti bez odgode, najkasnije u roku od 15 dana od nastanka oštećenja.

Komunalni redar rješenjem će narediti vlasniku, odnosno korisniku izloga uklanjanje oštećenja iz stavka 2. ovoga članka.

Ako vlasnik, odnosno korisnik ne postupi po rješenju iz stavka 3. ovoga članka, a postoji neposredna opasnost za sigurnost prolaznika, Grad će provesti izvršenje rješenja putem treće osobe na odgovornost i trošak vlasnika odnosno korisnika poslovnog prostora o čemu će komunalni redar ostaviti naljepnicu na izlogu sljedećeg sadržaja: "Grad Samobor - uređenje izloga".

1. **ZAŠTITNE NAPRAVE, PLOČE S TVRTKOM ILI NAZIVOM, REKLAME I REKLAMNI PANOI**

**Članak 19.**

Zaštitne naprave su tende, roloi, zaštitne rešetke, kamere, alarmni uređaji i slični predmeti koji se postavljaju na pročelje zgrade.

Tende, roloi, zaštitne rešetke, kamere, alarmni uređaji i slični predmeti se postavljaju na temelju odobrenja nadležnog upravnog tijela, ako posebnim propisom nije drugačije određeno, po prethodno pribavljenoj suglasnosti upravnog tijela nadležnog za zaštitu spomenika kulture i prirode ako se postavlja na zgradu koja ima svojstvo kulturnog dobra ili se nalazi na području kulturno-povijesne cjeline ili zaštićenog dijela prirode.

**Članak 20.**

Kamere se postavljaju na javnim površinama za provođenje nadzora radi prevencije protupravnih ponašanja i utvrđivanja počinjenja prekršaja te podizanja razine opće sigurnosti ljudi i imovine na javnim površinama, sukladno posebnim propisima.

Kamere se postavljaju na temelju odobrenja nadležnog upravnog tijela po prethodno pribavljenoj suglasnosti:

* ministarstva nadležnog za unutarnje poslove,
* Agencije za zaštitu osobnih podataka.

Pravna ili fizička osoba obrtnik kojoj je Grad povjerio postavljanje i održavanje kamera dužna ih je održavati funkcionalno ispravnima.

**Članak 21.**

Plakati, oglasi i slične objave reklamno - promidžbenog ili informativnog sadržaja (u daljnjem tekstu: plakati) mogu se postavljati na oglasnim ili reklamnim pločama, oglasnim stupovima, ormarićima, panoima i izlozima poslovnih prostora.

Iznimno, plakati se mogu postavljati na temelju odobrenja nadležnog upravnog tijela, za određene javne manifestacije i na pročelja zgrada, ograde, stupove javne rasvjete i na druge objekte i uređaje javne namjene.

Zabranjeno je lijepiti i postavljati plakate u čekaonicama javnog gradskog prijevoza, na semaforima, kantama za odlaganje otpada, stablima i drugim sličnim mjestima.

Za plakate postavljene bez odobrenja ili suprotno odobrenju iz stavka 2. ovoga članka, odgovorna je osoba koja postavlja plakate i organizator priredbe ili manifestacije, odnosno osoba čiji se proizvod ili usluga plakatom oglašava.

Zabranjeno je šarati, oštećivati ili na drugi način uništavati plakate.

Pravna osoba ili fizička osoba obrtnik kojoj je Grad povjerio održavanje mjesta za postavljanje plakata dužna ih je održavati urednima i čistima.

**Članak 22.**

Sve pravne ili fizičke osobe koje obavljaju profesionalnu djelatnost, dužne su na pročelje zgrade koju koriste istaknuti odgovarajuću natpisnu ploču sukladno propisima.

Ploča s tvrtkom, nazivom i natpisom na pročelje zgrade postavlja se na temelju odobrenja nadležnog upravnog tijela, po prethodno pribavljenoj suglasnosti upravnog tijela nadležnog za zaštitu spomenika kulture i prirode ako se tvrtka, naziv i natpis postavljaju na građevinu koja ima svojstvo kulturnog dobra ili se nalazi na području kulturno-povijesne cjeline ili zaštićenog dijela prirode.

Nakon prestanka obavljanja djelatnosti ili iseljenja, osobe iz stavka 1. ovog članka dužne su istu natpisnu ploču ukloniti najkasnije u roku od 5 dana.

Ako osoba iz stavka 1. ovoga članka ne postupi prema stavku 3. ovoga članka, komunalni redar rješenjem će narediti uklanjanje ploče s tvrtkom, nazivom i natpisom.

**Članak 23.**

Jarbol za zastave postavlja se na javne površine, pročelja zgrada te na zemljište uz objekte.

Na jarbolima se postavljaju državne, županijske i gradske zastave, prigodne zastave za određene manifestacije te reklamne zastave.

Jarbol se postavlja na temelju odobrenja nadležnog upravnog tijela, po prethodno pribavljenoj suglasnosti upravnog tijela nadležnog za zaštitu spomenika kulture i prirode, ako se jarbol postavlja na prostoru kulturnog dobra, zaštićene kulturno-povijesne cjeline i zaštićenih dijelova prirode.

**Članak 24.**

Državne, županijske i gradske zastave ističu se sukladno posebnim propisima.

Jarboli za zastave i zastave moraju biti uredni, čisti i neoštećeni.

**Članak 25.**

Reklamni predmeti iz članka 2. ove Odluke postavljaju se na temelju odobrenja nadležnog upravnog tijela, ako posebnim propisom nije drugačije određeno.

Za postavljanje reklamnih predmeta na prostoru kulturnog dobra, zaštićene kulturno-povijesne cjeline i zaštićenih dijelova prirode, zahtjevu za izdavanje rješenja treba priložiti suglasnost upravnog tijela nadležnog za zaštitu spomenika kulture i prirode.

Zabranjeno je bacati reklamne i druge letke (iz zrakoplova, balona i sl.) bez odobrenja nadležnog upravnog tijela.

**Članak 26.**

Reklamni panoi su reklamni stupovi (totemi i slično), putokazni panoi, pokretni reklamni panoi, osvijetljene reklamne vitrine (city light), reklamne ploče na građevinama u kojima se ne nalazi poslovni prostor od kojeg se djelatnost ili proizvod oglašava, reklamni panoi na stupovima javne rasvjete, veliki reklamni panoi - samostojeći i na objektima, reklamni uređaji i sl.

Reklamni panoi oglasne površine manje od 12 m2 postavljaju se na javne površine na temelju odobrenja nadležnog upravnog tijela, a u skladu s glavnim projektom.

Upravno tijelo dužno je prije izdavanja odobrenja iz stavka 2. ovoga članka, prethodno pribaviti suglasnost upravnog tijela nadležnog za zaštitu spomenika kulture i prirode ako se reklamni pano postavlja na prostoru kulturnog dobra, zaštićene kulturno-povijesne cjeline i zaštićenih dijelova prirode.

Tvrtka ili ime vlasnika reklamnog panoa moraju biti istaknuti na reklamnom panou.

Ako reklamni pano nema istaknutu reklamnu poruku, vlasnik ga je dužan prekriti odgovarajućim materijalom bijele boje.

**Članak 27.**

Zaštitne naprave, plakati, ploče s tvrtkom, nazivom i natpisom, jarboli, reklame i reklamni panoi moraju biti uredni i funkcionalno ispravni.

**Članak 28.**

Ako se zaštitne naprave, plakati, ploče s tvrtkom, nazivom i natpisom, jarboli, reklame i reklamni panoi postavljaju suprotno člancima od 19. do 27. ove Odluke, komunalni redar rješenjem će narediti njihovo uklanjanje.

**Članak 29.**

Za postavljanje ploča s natpisom, plakata, jarbola, reklama i reklamnih panoa na javne površine, zemljišta i objekte u vlasništvu drugih, plaća se naknada u visini koju propisuje gradonačelnik posebnim aktom.

Vlasnik, odnosno korisnik predmeta iz stavka 1. ovoga članka i gradonačelnik, odnosno osoba koju on ovlasti, sklapaju ugovor o plaćanju naknade.

Ugovor iz stavka 2. ovoga članka sklapa se prije izdavanja rješenja o njihovu postavljanju.

1. **PRIVREMENE GRAĐEVINE ZA POTREBE SAJMOVA I JAVNIH MANIFESTACIJA I PRIGODNO UREĐENJE NASELJA**

**Članak 30.**

Privremene građevine su montažni objekti i drugi objekti koji se postavljaju za potrebe sajmova i javnih manifestacija najduže do 90 dana.

Privremene građevine postavljaju se na temelju odobrenja nadležnog upravnog tijela, po prethodno pribavljenoj suglasnosti upravnog tijela nadležnog za zaštitu spomenika kulture i prirode ako se postavlja na prostoru kulturnog dobra, zaštićene kulturno-povijesne cjeline i zaštićenih dijelova prirode.

**Članak 31.**

Za postavljanje privremene građevine iz članka 30. ove Odluke plaća se naknada koju posebnim aktom propisuje gradonačelnik.

Vlasnik, odnosno korisnik objekta iz stavka 1. ovoga članka i gradonačelnik, odnosno osoba koju on ovlasti, sklapaju ugovor o plaćanju naknade.

Ugovor iz stavka 2. ovoga članka sklapa se prije izdavanja rješenja o njihovu postavljanju.

**Članak 32.**

U povodu blagdana i manifestacija, javne površine i površine uz poslovne i stambene zgrade mogu se prigodno urediti postavljanjem objekata, uređaja, pokretnih naprava, opreme, zastava, ukrasa, ukrasnih žaruljica, božićnih drvaca i sl.

Za postavljanje objekata, uređaja, pokretnih naprava, zastava i druge slične prigodne opreme potrebno je ishoditi odobrenje nadležnog upravnog tijela.

Svjetleće žaruljice, ukrasni predmeti bez reklamne poruke, prigodne zastave na postojećim jarbolima, ukrasna drvca i slično postavljaju se prema uvjetima koje utvrđuje nadležno upravno tijelo.

Nakon proteka blagdana i manifestacija vlasnik odnosno korisnik poslovne ili stambene zagrade dužan je ukloniti predmete iz stavaka 2. i 3. ovoga članka u roku od 2 dana.

1. **KIOSCI I POKRETNE NAPRAVE**

**Članak 33.**

Kiosci i druge građevine gotove konstrukcije, tlocrtne površine do 15 m², u skladu s tipskim projektom za kojega je doneseno rješenje na temelju članka 77. Zakona o gradnji (Narodne novine br. 153/13, 20/17 i 39/19) ili tehnička ocjena sukladno posebnom zakonu, postavljaju se na javnoj površini na temelju odobrenja nadležnog upravnog tijela, po prethodno pribavljenoj suglasnosti upravnog tijela nadležnog za zaštitu spomenika kulture i prirode, ako se kiosci i druge građevine gotove konstrukcije postavljaju na prostoru kulturnog dobra, zaštićene kulturno - povijesne cjeline i zaštićenih dijelova prirode.

**Članak 34.**

Pokretne naprave iz članka 2. stavka 1. točke 5. i 7. ove Odluke, na kojima se obavlja djelatnost, postavljaju se na temelju odobrenja nadležnog upravnog tijela, po prethodno pribavljenoj suglasnosti upravnog tijela nadležnog za zaštitu spomenika kulture i prirode ako se isti postavljaju na prostoru kulturnog dobra, zaštićene kulturno-povijesne cjeline i zaštićenih dijelova prirode.

**Članak 35.**

Otvorene terase i montažno - demontažne nadstrešnice na javnim površinama i zemljištu u vlasništvu drugih, postavljaju se na temelju odobrenja nadležnog upravnog tijela, po prethodno pribavljenoj suglasnosti upravnog tijela nadležnog za zaštitu spomenika kulture i prirode ako se iste postavljaju na prostoru kulturnog dobra, zaštićene kulturno - povijesne cjeline i zaštićenih dijelova prirode.

**Članak 36.**

Vlasnici, odnosno korisnici kioska, pokretnih naprava, otvorenih terasa i montažno-demontažnih nadstrešnica iznad otvorenih terasa dužni su ih držati urednim i funkcionalno ispravnim te redovito čistiti njihov okoliš.

**Članak 37.**

Ako su kiosci, pokretne naprave, otvorene terase i montažno - demontažne nadstrešnice iznad otvorenih terasa postavljeni suprotno člancima od 33. do 35. ove Odluke, komunalni redar rješenjem će narediti njihovo uklanjanje.

**Članak 38.**

Za postavljanje kioska, pokretne naprave i otvorene terase na javnim površinama plaća se naknada koju posebnim aktom propisuje gradonačelnik.

Vlasnik, odnosno korisnik objekta iz stavka 1. ovoga članka i gradonačelnik, odnosno osoba koju on ovlasti, sklapaju ugovor o plaćanju naknade.

Ugovor iz stavka 2. ovoga članka sklapa se prije izdavanja rješenja o njihovu postavljanju.

1. **KOMUNALNI OBJEKTI, UREĐAJI I DRUGI OBJEKTI U OPĆOJ UPORABI**

**Članak 39.**

Objekti u općoj uporabi iz članka 2. stavka 1. točke 9. ove Odluke, postavljaju se na javnim površinama radi uređenja grada Samobora, pružanja usluga, održavanja komunalne infrastrukture i lakšeg snalaženja građana na području grada Samobora.

**Članak 40.**

Pravna ili fizička osoba obrtnik, kojoj je Grad povjerio na održavanje ili upravljanje objekata u općoj uporabi, odnosno vlasnik, dužan ih je održavati urednima, čistima i funkcionalno ispravnima.

Osoba iz stavka 1. ovoga članka dužna je nastala oštećenja i kvarove otkloniti u najkraćem roku, a najkasnije u roku od 10 dana od utvrđivanja oštećenja ili kvara.

Zabranjeno je pisati grafite, poruke i slično te na drugi način oštećivati i uništavati objekte u općoj uporabi.

**Članak 41.**

Objekti u općoj uporabi, ako ovom Odlukom ili posebnim propisom nije drugačije određeno, postavljaju se na temelju odobrenja nadležnog upravnog tijela, a ovisno o vrsti i namjeni objekta u općoj uporabi, po prethodno pribavljenoj suglasnosti upravnog tijela nadležnog za zaštitu spomenika kulture i prirode ako se postavlja na prostoru kulturnog dobra, zaštićene kulturno - povijesne cjeline i zaštićenih dijelova prirode.

Za javne telefonske govornice, poštanske sandučiće i samostojeće telekomunikacijske razvodne ormariće plaća se naknada koju posebnim aktom propisuje gradonačelnik.

Vlasnik, odnosno korisnik objekata iz stavka 2. ovoga članka i gradonačelnik, odnosno osoba koju on ovlasti, sklapaju ugovor o plaćanju naknade.

Način i uvjete postavljanja objekata u općoj uporabi aktom propisuje gradonačelnik.

**Članak 42.**

Javne površine moraju imati javnu rasvjetu prema značaju dijelova grada i javnih površina, prometa i potreba građana.

Javne površine noću se rasvjetljuju javnom rasvjetom.

Korištenje uređaja javne rasvjete za postavljanje predmeta čija je svrha isticanje reklamnih poruka moguće je samo uz odobrenje nadležnog odjela.

Javna rasvjeta mora biti funkcionalna, ekološki prihvatljiva i energetski učinkovita sukladno posebnim propisima.

Oštećivanje rasvjetnih tijela i uređaja javne rasvjete kažnjivo je sukladno odredbama ove Odluke.

**Članak 43.**

Plan pojedinog naselja mora imati ucrtane glavne ulice, trgove, parkove, najvažnije objekte u naselju (škola, dječji vrtić, pošta, banka, zdravstvena ustanova i slično) te oznake mjesta na kojem se plan nalazi.

**Članak 44.**

Javne telefonske govornice i poštanske sandučiće postavljaju i održavaju pravne osobe koje pružaju telekomunikacijske i poštanske usluge.

**Članak 45.**

Na stajalištima javnog prometa, postavljaju se nadstrešnice.

Nadstrešnice se postavljaju tako da ne ometaju promet vozila i pješaka te da osiguravaju pristupačnost stajalištu prema posebnom propisu.

Pravna ili fizička osoba obrtnik kojoj je Grad povjerio postavljanje i održavanje nadstrešnica, dužna ih je redovito održavati (prati, čistiti, mijenjati oštećene dijelove i držati rasvjetu funkcionalno ispravnom).

Zabranjeno je po nadstrešnicama lijepiti plakate i drugo, ispisivati grafite i uništavati ih.

**Članak 46.**

Spomenik se postavlja u spomen ili sjećanje na osobu ili događaj od utjecaja na javni, kulturni, gospodarski, vjerski i politički života Republike Hrvatske.

**Članak 47.**

Skulptura, spomen - ploča i sakralno obilježje postavljaju se, premještaju ili uklanjaju na javnim površinama i nekretninama u vlasništvu fizičkih ili pravnih osoba na temelju odobrenja nadležnog upravnog tijela.

**Članak 48.**

Spomenik, skulptura, spomen - ploča i sakralno obilježje moraju se održavati urednima i ne smiju se oštećivati i uništavati.

1. **AUTOBUSNA STAJALIŠTA, PARKIRALIŠTA, JAVNE GARAŽE, TRŽNICE, SAJMIŠTA I GROBLJA**

**Članak 49.**

Vlasnik, odnosno korisnik autobusnih stajališta dužan ih je održavati urednima, čistima i funkcionalno ispravnima.

**Članak 50.**

Pravna osoba ili fizička osoba obrtnik koja upravlja javnim parkiralištima i javnim garažama mora ih održavati čistima i urednima.

Parkirališta uz ugostiteljske objekte, trgovačke centre i objekte drugih namjena mora redovito održavati u čistom i urednom stanju vlasnik, odnosno korisnik poslovnog objekta.

**Članak 51.**

Pravna osoba ili fizička osoba obrtnik koja upravlja otvorenom tržnicom i sajmištem na kojima se obavlja promet poljoprivrednim i drugim proizvodima mora ih održavati čistima i urednima, osigurati ispravnost i čistoću opreme i uređaja, urednost nasada te postaviti odgovarajuću opremu za odlaganje otpada.

**Članak 52.**

Pravna ili fizička osoba obrtnik koja upravlja tržnicom ili sajmištem dužna je donijeti tržni red na koji gradonačelnik daje suglasnost.

**Članak 53.**

Na tržnicama i sajmištima mogu se postavljati kiosci i druge naprave sukladno ovoj Odluci i posebnim propisima.

Vlasnici, odnosno korisnici kioska, klupa, suncobrana, tendi, ručnih kolica i sličnih naprava na tržnicama i sajmištima moraju ih održavati urednima i funkcionalno ispravnima.

Zabranjeno je prodavanje ili izlaganje proizvoda izvan prostora otvorenih tržnica i sajmišta, osim ako posebnim propisima nije drugačije određeno.

**Članak 54.**

Pravna ili fizička osoba obrtnik koja upravlja tržnicom na malo, dužna je nakon isteka radnog vremena očistiti, oprati i urediti tržnicu (ukloniti, odnosno složiti klupe i druge pokretne naprave na za to određeno mjesto).

**Članak 55.**

Pravna ili fizička osoba obrtnik kojoj je Grad povjerio upravljanje grobljima na području grada, mora ih održavati čistima i urednima.

Održavanje groblja, grobnih mjesta i nadgrobnih spomenika uređuje se posebnim propisima.

**III. ODRŽAVANJE ČISTOĆE, UREĐENJE I KORIŠTENJE JAVNIH POVRŠINA**

**Članak 56.**

Javne površine moraju biti uredne i čiste i služiti svrsi za koju su namijenjene.

Održavanje i zaštita javnoprometnih površina te druga pitanja s tim u vezi uređuje se posebnom odlukom koju propisuje gradonačelnik na prijedlog nadležnog upravnog tijela.

**Članak 57.**

Pravna osoba ili fizička osoba obrtnik kojoj je Grad povjerio obavljanje komunalne djelatnosti održavanja čistoće javnih površina dužna ih je redovno i izvanredno održavati i čistiti sukladno programu održavanja komunalne infrastrukture na području grada.

**Članak 58.**

Izvanredno čišćenje javnih površina određuje gradonačelnik ako su zbog vremenskih nepogoda, više sile ili drugih razloga javne površine prekomjerno onečišćene.

**Članak 59.**

Pravna ili fizička osoba obrtnik koja obavlja djelatnost zbog koje dolazi do onečišćavanja javnih površina, dužna ih je redovito čistiti ili osigurati njihovo čišćenje.

Vlasnik, odnosno korisnik sportskih ili rekreacijskih objekata, zabavnih parkova ili igrališta, organizator javnih skupova, javnih priredbi i korisnik javnih površina na kojima su postavljeni privremeni objekti (kiosci i slično), obvezan je čistiti javne površine koje služe kao pristup tim objektima ili za postavljanje objekata.

Vlasnik ili korisnik iz stavka 2. ovoga članka dužan je odmah po završetku javne priredbe ili događanja javnu površinu očistiti.

Ako vlasnik ili korisnik ne postupi sukladno stavku 3. ovoga članka, komunalni redar naredit će mu rješenjem čišćenje javnih površina.

**Članak 60.**

Za istovar, smještaj i utovar građevnog materijala, postavu kontejnera za potrebe gradilišta, podizanje građevinskih skela i ograda gradilišta za sanaciju i rekonstrukciju ili zaštitu od padanja dijelova fasada i slične građevinske radove ili gradnju objekta, prvenstveno se koriste površine koje nisu javne namjene.

U opravdanim slučajevima mogu se privremeno koristiti javne površine i druge površine uz nju u skladu s propisima o sigurnosti prometa, pod uvjetom da se ista ne oštećuje, a o čemu nadležno upravno tijelo izdaje odobrenje.

Javnoprometne površine mogu se koristiti za radove iz stavka 1. ovoga članka na temelju odobrenja upravnog tijela.

Odobrenje iz stavka 2. i 3. obavezno sadrži uvjete pod kojima se mogu obavljati radovi i koristiti dijelovi površine javne namjene.

Korisnik odobrenja iz stavka 2. i 3. ovog članka dužan je u roku od 24 sata obavijestiti nadležno upravno tijelo o završetku radova.

Korisnik odobrenja iz stavka 2. i 3. ovog članka obvezan je površinu javne namjene vratiti u prvobitno stanje.

Ukoliko korisnik to ne učini, dovođenje javne namjene u prvobitno stanje izvršit će Grad na teret korisnika.

**Članak 61.**

Prilikom izvođenja radova izvođač je dužan poduzimati mjere sprečavanja onečišćavanja javnih površina, a osobito graditi u skladu s građevinskom dozvolom, Zakonom o gradnji, tehničkim propisima, posebnim propisima, pravilima struke i pri tome:

* čistiti, odnosno osigurati čišćenje javnoprometne površine oko gradilišta od svih vrsta građevnog i drugih materijala, blata i slično,
* polijevati trošni materijal za vrijeme rušenja građevinskih objekata kako bi se spriječilo stvaranje prašine,
* čistiti ulične slivnike u neposrednoj blizini mjesta na kojima se radovi izvode,
* deponirati građevni materijal u okviru gradilišta tako da se ne ometa promet i slobodno otjecanje vode te da se materijal ne raznosi po javnim površinama,
* gospodariti građevnim otpadom nastalim tijekom građenja na gradilištu sukladno propisima koji uređuju gospodarenje otpadom,
* oporabiti i/ili zbrinuti građevni otpad nastao tijekom građenja na gradilištu sukladno propisima koji uređuju gospodarenje tom vrstom otpadom.

**Članak 62.**

Privremeno korištenje javne površine iz članka 60. ove odluke odobrava se do 3 mjeseca, uz mogućnost ponovnog produženja ako to radovi zahtijevaju.

**Članak 63.**

Ako se s radovima na objektu ne započne u roku od pet dana od dana postavljanja građevinske skele ili ako se na vrijeme duže od 15 dana zaustavi gradnja, izvođač je dužan skelu i drugi materijal odmah ukloniti s javne površine.

Ako podnositelj zahtjeva ne postupi sukladno stavku 1. ovoga članka, komunalni redar naredit će rješenjem uklanjanje građevinske skele i drugog materijala.

**Članak 64.**

Nakon završetka radova izvođač je dužan zauzetu površinu ostaviti u stanju u kakvom je bila prije izvođenja radova.

Izvođač je dužan, najkasnije u roku od 24 sata nakon završetka radova i uklanjanja opreme, obavijestiti komunalno redarstvo da mu zauzeta površina više nije potrebna.

Komunalni redar pregledat će korištenu javnu površinu i ako utvrdi da postoji kakvo oštećenje, naredit će izvođaču dovođenje korištene površine u prvobitno stanje u roku od 48 sati.

**Članak 65.**

Za istovar drva, ugljena i sličnog, te za cijepanje, piljenje i slaganje drva, prvenstveno se koristi vlastito zemljište.

U opravdanim slučajevima, dio javne površine može se privremeno koristiti za istovar drva, ugljena i sličnoga, te za slaganje i piljenje ogrjevnog drva tako da ne ometa cestovni i pješački promet, te ne ugrožava sigurnost pješaka.

Drva, ugljen i slično moraju se ukloniti s javne površine u roku od 24 sata i odmah očistiti od piljevine i drugih otpadaka.

**Članak 66.**

Način i uvjete korištenja javne površine za radove iz članka 60. ove Odluke propisuje gradonačelnik posebnim aktom.

Visina naknade za korištenje javne površine kojom upravlja Grad i neizgrađenog građevinskog zemljišta u vlasništvu Grada, za radove iz članka 60. ove Odluke, propisana je posebnom odlukom.

**Članak 67.**

Na javne površine postavljaju se koševi za otpatke i kante za pseći izmet.

Koševe za otpatke i kante za pseći izmet na javnim površinama postavlja pravna ili fizička osoba obrtnik kojoj je Grad povjerio održavanje čistoće javnih površina, odnosno održavanje zelenih površina.

Pravna ili fizička osoba obrtnik kojoj je Grad povjerio postavljanje koševa za otpatke i kanti za pseći izmet dužna ih je održavati čistima i funkcionalno ispravnima.

Vlasnik, odnosno korisnik poslovnog, trgovinskog, ugostiteljskog i uslužnog objekta dužan je čistiti i održavati koševe za otpatke i kante za pseći izmet koje se nalaze uz te objekte.

**Članak 68.**

Koševi za otpatke i kante za pseći izmet mogu se postaviti na samostojećim stupovima, ogradama uz nogostupe te samostojećim postoljima. Koševi za otpatke mogu se postavljati i na pročelja zgrada.

Zabranjeno je postavljanje koševa za otpatke i kanti za pseći izmet na stupove na kojima se nalaze prometni znakovi, stupove javne rasvjete, drveće i jarbole za isticanje zastava, te na drugim mjestima na kojima bi narušavali izgled naselja, zgrada ili bi ometali promet.

**Članak 69.**

Isporučitelj javne usluge prikupljanja mješovitog komunalnog otpada, biorazgradivog otpada i odvojenog prikupljanja otpadnog papira, metala, stakla, plastike i tekstila te krupnog (glomaznog) komunalnog otpada u gradu, dužan je postaviti spremnike za odvojeno prikupljanje otpada uz objekte javne odnosno društvene namjene (dječji vrtići, škole, dom zdravlja i slično) sukladno posebnim propisima kojima se uređuje gospodarenje otpadom.

**Članak 70.**

Na javnim površinama zabranjeno je:

* bacati goruće predmete u koševe za otpatke i kante za pseći izmet ili spremnike za odvojeno prikupljanje otpada te paliti otpad,
* neovlašteno postavljati ili oštećivati koševe za otpatke, kante za pseći izmet ili spremnike za odvojeno prikupljanje otpada i rasipati komunalni otpad te onečišćavati prostor oko koševa za otpatke i kanti za izmet te spremnika,
* onemogućavati pristup vozilu za sakupljanje otpada do mjesta na kojem se nalaze spremnici za odvojeno prikupljanje otpada,
* odlagati građevinski materijal te građevinski i krupni otpad bez odobrenja nadležnog upravnog tijela,
* postavljati predmete, naprave ili strojeve,
* popravljati, servisirati ili prati vozila na javnim površinama,
* ispuštati otpadne vode,
* ostavljati vozila bez registarskih pločica, odnosno neregistrirana vozila, lake teretne prikolice, kamp-prikolice i druga priključna vozila, plovne objekte, vozila oštećena u sudaru i olupine vozila,
* onečišćavati javne površine bacanjem ili ostavljanjem reklamnih i drugih letaka na vozilima i predmetima na javnim površinama,
* obavljati radnje kojima se onečišćuju javne površine ili propuštati obavljanje radnji kojima se sprječava onečišćenje javnih površina.

Zabranjeno je po javnim površinama crtati i pisati poruke ili tekstove bez odobrenja nadležnog upravnog tijela, osim prometne signalizacije sukladno posebnim propisima.

**IV. JAVNE ZELENE POVRŠINE**

**Članak 71.**

Javne zelene površine moraju se redovno održavati, čistiti i uređivati sukladno programu održavanja komunalne infrastrukture na području grada.

Javne zelene površine održava i uređuje pravna ili fizička osoba obrtnik kojoj je to Grad povjerio.

Gradonačelnik određuje minimalni standard održavanja i uređivanja javnih zelenih površina.

Iznimno od stavka 1. do 3. ovoga članka na park - šume primjenjuju se posebni propisi o šumama.

Za dijelove zelenila koji su proglašeni zaštićenim objektom prirode primjenjuju se propisi o zaštiti prirode.

Za dijelove zelenila koji su na području kulturno - povijesne cjeline primjenjuju se propisi o zaštiti i očuvanju kulturnih dobara.

**Članak 72.**

Pravna ili fizička osoba obrtnik koja koristi, upravlja ili gospodari sportskim, rekreacijskim i drugim sličnim objektima, spomen - područjima, grobljima, rijekama, jezerima, potocima i njihovim obalama i sličnim površinama mora ih održavati urednima, čistima i redovno održavati zelenu površinu unutar tih prostora, te brinuti za njezinu zaštitu i obnovu.

Pravna ili fizička osoba obrtnik koja koristi, upravlja ili gospodari površinama iz stavka 1. ovoga članka mora objekte i uređaje na njima održavati urednima i funkcionalno ispravnima te prema potrebi na vidnome mjestu istaknuti odredbe o održavanju reda, čistoće, zaštite zelenila i slično.

**Članak 73.**

Ako se javna zelena površina uređuje na temelju akta kojim se provode dokumenti prostornog uređenja sukladno posebnim propisima, nadležno upravno tijelo daje mišljenje na krajobrazni projekt.

Ako za uređenje javne zelene površine nije potreban akt iz stavka 1. ovoga članka, javne zelene površine uređuju se na temelju odobrenja nadležnog upravnog tijela.

**Članak 74.**

Radi očuvanja fonda stabala te zbog izrazitog ekološkog značenja, za sječu, orezivanje i sadnju stabala na javnim zelenim površinama, potrebno je odobrenje nadležnog upravnog tijela kojim će se po potrebi odrediti i zamjenska sadnja sadnica primjerene vrste i veličine, sukladno uvjetima nadležnog upravnog tijela.

**Članak 75.**

Dječje igralište, pješačke staze, parkovna oprema i slično na javnim zelenim površinama, postavljaju se ili uklanjaju sukladno krajobraznom projektu na temelju odobrenja nadležnog upravnog tijela, po prethodno pribavljanoj suglasnosti upravnog tijela nadležnog za zaštitu spomenika kulture i prirode ako se zahvat obavlja na području određenom kao kulturno dobro ili se nalazi na području kulturno - povijesne cjeline ili zaštićenih dijelova prirode.

**Članak 76.**

Prigodom gradnje objekata, izvođač je dužan, u pravilu, sačuvati postojeća stabla na zemljištu određenom za zelenu površinu, te ih zaštititi tako da se deblo do početka krošnje obloži oplatama koje od ruba debla moraju biti udaljene najmanje 50 centimetara.

Postojeću vegetaciju, koja se zbog gradnje morala ukloniti, investitor je dužan nadomjestiti zamjenskim sadnicama primjerene vrste i veličine, sukladno uvjetima nadležnog upravnog tijela.

**Članak 77.**

Uvjete i način uređenja zelenih površina, sječu i zamjensku sadnju, gradnju dječjih igrališta, pješačkih staza, parkovne opreme i opreme dječjih igrališta i slično na javnim zelenim površinama aktom propisuje gradonačelnik.

**Članak 78.**

Na javnim zelenim površina zabranjeno je:

* zaustavljanje, ostavljanje i vožnja motornih vozila (osim vozila koja se koriste za održavanje javnih zelenih površina i komunalnih uređaja na njima),
* oštećivanje drveća, grmlja, cvjetnjaka, živih ograda i drugog raslinja,
* uništavanje, mehaničko oštećivanje, uklanjanje ili premještanje parkovne opreme i pisanje grafita,
* postavljanje objekata zanatske, turističke, ugostiteljske i druge slične djelatnosti osim ako je to predviđeno nekim drugim propisom,
* vezanje bicikla, motora, prikolica, kolica i sl. za drveće, grmlje i parkovnu opremu, odlaganje građevnog materijala, glomaznog otpada, šute, ulja i dr.,
* rezanje, odnosno prekidanje korijenja stabla debljeg od tri centimetra, kao i polaganje podzemnih instalacija na udaljenosti manjoj od dva metra od debla pojedinog stabla bez rješenja,
* bacanje otpada, piljevine, pepela, odrezanog šiblja i granja,
* poduzimanje zahvata koji mogu izazvati stvaranje klizišta,
* kopanje i odvoženje zemlje, pijeska, humusa i slično.

Vlasnik vozila odgovoran je za vožnju i zaustavljanje i ostavljanje vozila na javnim zelenim površinama.

**Članak 79.**

Ako investitor ili izvođač građevinskih radova prilikom izgradnje novih i rekonstrukcije postojećih objekata te postavljanja naprava, uređaja i instalacija, uništi ili ošteti postojeću zelenu površinu, obvezan je nadoknaditi puni iznos troškova za vraćanje oštećene i uništene zelene površine u prvobitno stanje.

Osoba koja namjerno ili iz nepažnje počini štetu na javnoj zelenoj površini, obvezna je nadoknaditi štetu.

**Članak 80.**

Katastar zelenih površina je registar sistematiziranih informacija i podataka o zelenim površinama, njihovoj kvantiteti i kvaliteti, a koji uključuje kartografski prikaz i statističke informacije i osnova je za procjenu prostora i radova planiranja, uređenja, održavanja i zaštite zelenih površina.

Katastar zelenih površina vodi nadležno upravno tijelo.

Osnova za izradu katastra zelenih površina su digitalizirani katastarski planovi.

**Članak 81.**

Za praćenje promjena na javnim zelenim površinama i evidentiranje novih, investitor ili nadzorni inženjer dužan je na digitaliziranoj katastarskoj podlozi dostaviti podatke o izvedenim radovima nadležnom upravnom tijelu.

Podaci iz stavka 1. ovoga članka moraju sadržavati georeferencirane lokacije stabala, žive ograde i parkovne opreme te poligone travnjaka, grmlja, cvjetnjaka, parkovnih staza, igrališta i slično.

**V. SKUPLJANJE, ODVOZ I POSTUPANJE SA SKUPLJENIM KOMUNALNIM OTPADOM**

**Članak 82.**

Zabranjeno je odbacivanje otpada u okoliš.

Zabranjeno je spaljivanje otpada u okolišu te spaljivanja biljnog otpada iz poljoprivrede i šumarstva.

Zabranjeno je odlaganje opasnog otpada u spremnike za miješani komunalni otpad.

Zabranjeno je odlaganje problematičnog otpada u spremnike za miješani komunalni otpad i biorazgradivi otpad.

**Članak 83**.

Komunalni otpad jest otpad iz kućanstva te otpad iz proizvodne i/ili uslužne djelatnosti, ako je po sastavu i svojstvima sličan otpadu iz kućanstva.

Komunalnim otpadom smatra se i glomazni otpad koji nastaje u stanovima i poslovnim prostorijama, kao što su kućanski aparati, pokućstvo, sanitarni uređaji, kartonska ambalaža u većim količinama ili većih dimenzija i slično.

Problematični otpad je opasni otpad iz podgrupe 20 01 Kataloga otpada, koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu.

**Članak 84.**

Javna usluga prikupljanja miješanog komunalnog otpada i prikupljanja biorazgradivog komunalnog otpada podrazumijeva prikupljanje tog otpada na određenom području pružanja usluge putem spremnika od pojedinih korisnika i prijevoz tog otpada do ovlaštene osobe za obradu tog otpada, a pruža je davatelj javne usluge prikupljanja miješanog komunalnog otpada.

Korisnik usluge iz stavka 1. ovoga članka na području pružanja javne usluge je vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja usluge. Više korisnika mogu na zahtjev, sukladno međusobnom sporazumu, zajednički nastupati prema davatelju usluge.

Korisnik usluge iz stavka 1. ovoga članka dužan je:

* koristiti javne usluge iz stavka 1. ovoga članka sukladno ovoj Odluci,
* predavati problematični otpad odvojeno od miješanog komunalnog otpada i biorazgradivog otpada,
* snositi troškove gospodarenja komunalnim otpadom razmjerno količini otpada kojeg je predao davatelju usluge.

**Članak 85.**

Na području grada prikupljanje otpada propisano je posebnom odlukom.

Provedbu mjera za sprječavanje nepropisnog odbacivanja otpada te mjera za uklanjanje otpada odbačenog u okoliš osigurava osoba koja obavlja poslove nadležne za komunalni red jedinice lokalne samouprave odnosno komunalni redar.

Mjere iz stavka 2. ovoga članka uključuju:

* uspostavu sustava za zaprimanje obavijesti o nepropisno odbačenom otpadu,
* uspostava sustava evidentiranja lokacija odbačenog otpada,
* provedbu redovitog godišnjeg nadzora područja jedinice lokalne samouprave radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada.

Radi provedbe mjera iz stavka 2. ovoga članka komunalni redar rješenjem naređuje vlasniku, odnosno posjedniku nekretnine, ako vlasnik nije poznat, na kojem je nepropisno odložen otpad uklanjanje tog otpada, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru).

Rješenjem iz stavka 4. ovoga članka određuje se: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje tom vrstom otpada u roku koji ne može biti duži od 6 mjeseci od dana zaprimanja rješenja.

Protiv rješenja iz stavka 4. ovoga članka može se izjaviti žalba nadležnom upravnom tijelu, a protiv rješenja komunalnog redara može se izjaviti žalba Ministarstvu.

Istekom roka određenog rješenjem iz stavka 5. ovoga članka komunalni redar utvrđuje ispunjavanje obveze određene rješenjem. Ako komunalni redar utvrdi da obveza određena rješenjem iz stavka 4. ovoga članka nije izvršena, Grad je dužan osigurati uklanjanje tog otpada predajom ovlaštenoj osobi za gospodarenje tom vrstom otpada.

Ako komunalni redar utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik, ako vlasnik nekretnine nije poznat, odnosno osoba koja, sukladno posebnom propisu, upravlja određenim područjem (dobrom), ne dopušta pristup radi utvrđivanja činjeničnog stanja u vezi odbačenog otpada, komunalni redar ovlašten je zatražiti nalog suda i asistenciju djelatnika ministarstva nadležnog za unutarnje poslove radi pristupa na nekretninu u svrhu utvrđivanja činjenica.

Gradonačelnik je dužan izvješće o lokacijama i količinama odbačenog otpada, troškovima uklanjanja odbačenog otpada i provedbi mjera iz stavaka 2. i 3. ovoga članka podnijeti predstavničkom tijelu te jedinice do 31. ožujka tekuće godine za prethodnu kalendarsku godinu.

Gradsko vijeće Grada dužno je, temeljem izvješća iz stavka 9. ovoga članka, donijeti odluku o provedbi posebnih mjera sprječavanja odbacivanja otpada u odnosu na lokacije na kojima je u više navrata utvrđeno nepropisno odbacivanje otpada.

Sredstva za provedbu mjera iz stavaka 2. i 3. ovoga članka osiguravaju se u proračunu Grada.

Grad ima pravo na naknadu troška uklanjanja otpada iz stavka 4. ovoga članka od vlasnika, odnosno posjednika nekretnine, ako vlasnik nije poznat, odnosno od osobe koja, sukladno posebnom propisu, upravlja određenim područjem (dobrom), na kojem se otpad nalazio.

**Članak 86.**

Sanaciju okoliša na lokaciji onečišćenoj otpadom osigurava onečišćivač.

Ako je onečišćivač nepoznat ili je prestao postojati, a nema pravnog sljednika, sanaciju osigurava vlasnik, odnosno posjednik nekretnine na onečišćenoj lokaciji iz stavka 1. ovoga članka.

Ako Republika Hrvatska sufinancira i/ili financira sanaciju lokacije iz stavaka 1. i 2. ovoga članka ima pravo povrata troškova sanacije od budućeg vlasnika.

**Članak 87.**

Proizvođač otpada i drugi posjednik otpada dužan je predati svoj otpad osobi koja obavlja djelatnost gospodarenja otpadom uz popratnu dokumentaciju.

Iznimno od stavka 1. ovoga članka, proizvođač otpada i drugi posjednik otpada može obraditi svoj otpad ako:

* sam obavlja djelatnost gospodarenja otpadom prema Zakonu o održivom gospodarenju otpadom (Narodne novine br. 94/13, 73/17 i 14/19),
* kao fizička osoba biološki razgradivi otpad iz svog vrta obrađuje biološkom aerobnom obradom (kompostiranje).

Ukoliko komunalni redar uvidi da otpad koji je proizveo proizvođač/posjednik otpada ugrožava okoliš i/ili sigurnost i zdravlje ljudi može naložiti uklanjanje istog.

**Članak 88.**

Obvezatnost i postupak korištenja komunalne usluge koja se odnosi na sakupljanje i odvoz komunalnog i njemu sličnog otpada, obveze isporučitelja i korisnika usluge, kriterije za odabir obujma posude za komunalni otpad i obračun troškova korištenja ove usluge, postupanje s glomaznim i iskoristivim otpadom i drugo, uređuje se posebnom odlukom.

**Članak 89.**

Na području grada, djelatnost sakupljanja i odvoza otpada, kao isporučitelj usluge, obavlja pravna osoba kojoj je Grad povjerio obavljanje te djelatnosti.

**Članak 90.**

Korisnici usluge sakupljanja i odvoza komunalnog otpada u pravilu posude za odlaganje komunalnog otpada smještaju u svoje objekte ili druge prostore u svom vlasništvu. Posudu za odlaganje komunalnog otpada obujma većeg od 240 litara, iznimno mogu temeljem odobrenja koje izdaje nadležno upravno tijelo, smjestiti na javnoj površini samo građani koji stanuju u višestambenim objektima i fizičke osobe koje djelatnost obavljaju samostalnim radom.

Odobrenjem iz prethodnog stavka određuje se mjesto, izgled i način uređenja javne površine.

Troškove uređenja mjesta za smještaj posuda za odlaganje komunalnog otpada na javnoj površini, snose korisnici usluge.

**Članak 91.**

Ukoliko korisnici usluga iz višestambenog objekta smještaju posude za odlaganje komunalnog otpada protivno načinu propisanom u prethodnom članku, prekršiteljem se smatraju svi stanari višestambenog objekta.

**Članak 92.**

Opasni otpad koji nastaje u kućanstvima, mora se odlagati u posebne spremnike namijenjene za odlaganje opasnog otpada prema postupku utvrđenom posebnim propisima.

Nije dozvoljeno opasni i problematični otpad koji nastaje u kućanstvima ispuštati u gradski sustav odvodnje otpadnih voda, ostavljati na javnim površinama ili ga odlagati u posude za odlaganje komunalnog otpada.

**Članak 93.**

Isporučitelj usluge iz članka 89. ove Odluke sa sakupljenim otpadom postupa sukladno utvrđenim propisima o gospodarenju otpadom.

Sakupljeni otpad odvozi se na mjesto koje je za odlaganje otpada utvrđeno prostorno - planskom dokumentacijom, odnosno ugovorom ako se otpad zbrinjava na području druge jedinice lokalne samouprave.

**VII. UKLANJANJE SNIJEGA I LEDA**

**Članak 94.**

Snijeg i led s javnih površina uklanja pravna ili fizička osoba obrtnik kojoj je Grad povjerio uklanjanje snijega i leda.

Snijeg i led s krova zgrade, dijela nogostupa uz zgradu i stuba uklanja vlasnik ili korisnik stana ili poslovnog prostora u zgradi, odnosno upravitelj zgrade na način da se uklanjanjem ili posipanjem solju ili pijeskom osigura siguran i nesmetan prolaz pješaka.

Zabranjeno je uklanjati snijeg na način da se isti odlaže na prometnice.

Snijeg se uklanja kada napada do visine 5 cm, a ako pada neprekidno, mora se uklanjati više puta.

Led se s javnih površina uklanja čim nastane.

Osobe iz stavka 1. ovoga članka dužne su svakodnevno obavještavati nadležno upravno tijelo o stanju javnoprometnih površina i poduzetim mjerama.

**Članak 95.**

O uklanjanju snijega i leda s prometnih površina brine pravna ili fizička osoba koja obavlja komunalnu djelatnost održavanja prometnih površina.

Pravna ili fizička osoba iz stavka 1. ovog članka, dužna je izraditi program uklanjanja snijega i leda s prometnih površina u planovima zimske službe.

Pravne ili fizičke osobe koje izvršavaju program iz stavka 2. ovog članka dužne su svakodnevno obavještavati nadležno tijelo o stanju javnih površina za vrijeme trajanja zimske službe.

**Članak 96.**

Pravna ili fizička osoba obrtnik kojoj je javna površina dana na upravljanje, odnosno na kojoj obavlja poslovnu djelatnost (autobusna stajališta, javno parkiralište, tržnica na malo, sportski objekti i slično) dužna je uklanjati snijeg i led s tih površina.

Vlasnici, odnosno korisnici kioska, pokretnih naprava i otvorenih terasa dužni su ukloniti snijeg i led s nogostupa uz kioske, pokretne naprave i s otvorenih terasa.

Snijeg i led s nogostupa ispred poslovnih prostora uklanjaju vlasnici i korisnici tih prostora.

**Članak 97.**

Ako osobe iz članaka 94., 95. i 96. ove Odluke ne uklone snijeg i led, komunalni redar ostaviti će im obavijest da u roku od 12 sati isti uklone.

Ako osobe iz stavka 1. ovoga članka ne postupe po obavijesti komunalnog redara, Grad će snijeg i led ukloniti putem treće osobe na trošak osoba iz stavka 1. ovoga članka.

Osobe iz stavka 1. ovoga članka odgovaraju za štetu nastalu zbog nečišćenja snijega i leda.

**VIII. DRŽANJE ŽIVOTINJA**

**Članak 98.**

Opći uvjeti držanja domaćih životinja na području grada propisani su posebnom odlukom.

Unutar kulturno povijesne urbanističke cjeline grada Samobora, koja je zaštićena kao kulturno dobro uređeno urbanističkim planom uređenja, zabranjeno je držanje domaćih životinja.

Vlasnicima samostojećih obiteljskih kuća s okućnicom na području grada Samobora unutar granica osam gradskih četvrti: Centar, Cvjetno naselje - Perivoj, Giznik - Anindol, Gornji kraj - Hamor, Južno naselje, Kolodvorsko naselje - Sajmište, Podložnice i Sveta Helena, osim dijela u povijesno urbanističkoj cjelini iz stavka 2. ovog članka, dopušta se držanje do 10 komada peradi (bez pijevca) i do 10 komada zečeva.

Držanje domaćih životinja iz stavka 3. ovog članka dozvoljava se pod uvjetom da objekti u kojima se drži perad budu udaljeni najmanje 20 metara od susjednoga stambenog objekta i najmanje 100 metara od škole, vrtića, zdravstvenih ustanova i vodocrpilišta, da se izmet odlaže u zatvorenu gnojnu jamu ili u poseban kontejner, a objekti za držanje moraju se redovito čistiti.

**Članak 99.**

Na području ostalih naselja grada kućanstva mogu posjedovati životinje i perad ukoliko imaju osiguran smještajni objekt za životinje minimalno 30 m udaljen od najbližeg stambenog objekta, opremljen sa svim sanitarno higijenskim uvjetima kao što je pitka voda i zatvoreno gnojište sa sabirnom jamom.

Životinjama koje se drže izvan objekata, kada je to potrebno i moguće, treba osigurati zaštitu od nepovoljnih vremenskih uvjeta, grabežljivaca i drugih opasnosti za njihovo zdravlje.

Posjednik životinje može držati isključivo na vlastitom zemljištu ili zemljištu za koje ima neki od oblika zakupničkog odnosa uz uvjet da ne postoje zapreke iz ove odluke ili drugih propisa.

Zemljište na kojem se drže životinje mora biti ograđeno ogradom dovoljne visine i čvrstoće da je životinje ne mogu preskočiti ili samovoljno napustiti.

Životinje mogu boraviti na ispaši na poljoprivrednim ili šumskim površinama koje su u vlasništvu ili zakupu, te pod nadzorom posjednika životinje.

Na zelenim i javnim površinama, zaštićenim područjima oko izvorišta pitke vode, pojasu oko groblja, oko ugostiteljskih objekata javnog sadržaja, te objekata u kojima se obavlja ugostiteljska ili turistička djelatnost na udaljenosti manjoj od 100 metara zabranjeno je držanje i ispaša životinja.

Zabranu držanja domaćih životinja može izreći komunalni redar po službenoj dužnosti ili na zahtjev fizičke ili pravne osobe.

**Članak 100.**

Ako se životinje drže u zabranjenoj zoni, komunalni redar postupiti će sukladno ovlastima.

**Članak 101.**

Komunalni redar može po prijavi ili po službenoj dužnosti zabraniti držanje životinja na područjima gdje je to dopušteno, ako je držanje životinja suprotno odredbama članaka 98. i 99. ove Odluke ili ako se time nanosi nepotrebna smetnja okolnim stanarima ili narušava izgled naselja.

**Članak 102.**

Uvjeti i način držanja pasa, mačaka i ostalih životinja za društvo, kao i način postupanja s psima te s napuštenim i izgubljenim životinjama, uređeni su posebnom odlukom.

Posjednik psa mora imati propisanu ispravu o upisu psa (veterinarsko-zdravstvena svjedodžba za kućne ljubimce), koju je na zahtjev komunalnom redaru dužan pokazati.

Neupisane i neoznačene pse zabranjeno je izvoditi na javne površine.

Puštanje životinja na javne površine bez nadzora nije dopušteno.

Nije dozvoljeno hraniti napuštene mačke (lutalice) na javnim i zelenim površinama u naseljenim područjima.

Domaće životinje i kućni ljubimci ne smiju se uvoditi u trgovine s hranom, tržnice, pošte, muzeje i druge kulturne ustanove, groblja, škole, dječje vrtiće, zdravstvene i druge ustanove.

**Članak 103.**

Psi se po javnim površinama moraju voditi na uzici tako da ne ugrožavaju ljude ni druge životinje.

Vlasnik ili posjednik psa ili druge domaće životinje dužan je očistiti javnu površinu koja je onečišćena otpacima (izmetom) njegove životinje.

**IX. UKLANJANJE PROTUPRAVNO POSTAVLJENIH PREDMETA**

**Članak 104.**

Predmeti, oprema i uređaji postavljeni na javne površine te na površine i objekte u vlasništvu drugih osoba suprotno odredbama ove Odluke moraju se odmah ukloniti.

Vlasniku, odnosno korisniku protupravno postavljenog predmeta, komunalni redar će rješenjem narediti njihovo uklanjanje.

Ako vlasnik, odnosno korisnik, u određenom roku ne postupi po rješenju iz stavka 2. ovoga članka, izvršenje rješenja putem treće osobe provest će se na trošak vlasnika, odnosno korisnika.

Izvršenje rješenja iz stavka 3. ovoga članka može provesti pravna ili fizička osoba obrtnik kojoj je Grad povjerio poslove održavanja sukladno programu održavanja komunalne infrastrukture.

**Članak 105.**

Uklonjeni predmeti iz članka 104. ove Odluke odlažu se u za to određene prostore.

Komunalni redar obavijestit će vlasnika, odnosno korisnika, o mjestu odlaganja predmeta i roku za njegovo preuzimanje.

Ako vlasnik, odnosno korisnik, ne preuzme predmet u roku od 30 dana od dana dostave obavijesti iz stavka 2. ovoga članka, predmet se smatra napuštenim.

**X. MJERE ZA PROVEDBU KOMUNALNOG REDA**

**Članak 106.**

Nadzor nad provedbom ove Odluke provodi komunalno redarstvo.

Poslove komunalnog redarstva obavljaju komunalni redari.

Komunalni redari moraju imati iskaznicu, oznaku i službenu odjeću.

Pravilnik o iskaznici, oznaci i službenoj odjeći komunalnih redara donosi gradonačelnik.

**Članak 107.**

Pravna ili fizička osoba obrtnik te fizička osoba dužne su komunalnom redaru u provedbi njegovih ovlasti omogućiti nesmetano obavljanje nadzora i pristup do mjesta postupanja.

Komunalni redari u provedbi nadzora mogu zatražiti pomoć nadležne policijske uprave.

**Članak 108.**

U provedbi nadzora nad ovom Odlukom komunalni redar ovlašten je:

* zatražiti i pregledati isprave (osobna iskaznica, putovnica, izvod iz sudskog registra i slično) na temelju kojih se može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,
* uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi kao i od drugih osoba nazočnih prilikom nadzora,
* zatražiti pisanim putem od stranke točne i potpune podatke i dokumentaciju potrebnu u nadzoru,
* prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i slično),
* obavljati i druge radnje u svrhu provedbe nadzora,
* rješenjem ili na drugi propisani način narediti pravnim i fizičkim osobama mjere za održavanje komunalnog reda propisane ovom Odlukom odnosno druge mjere propisane zakonom,
* predložiti izdavanje obveznog prekršajnog naloga,
* naplatiti novčanu kaznu na mjestu počinjenja prekršaja od počinitelja.

Ako pravna ili fizička osoba obrtnik te fizička osoba ne postupi po rješenju komunalnog redara, izvršenje rješenja putem treće osobe provest će se na njihovu odgovornost i trošak.

**Članak 109.**

Komunalni redar naredit će vlasniku vozila koje se ne koristi u prometu (zbog dotrajalosti,

oštećeno u sudaru, neregistrirano, neispravno i slično), kao i vlasniku lake teretne prikolice, kamp - prikolice i drugih priključnih vozila, da u roku od tri dana ukloni vozila s javne površine.

Ako komunalni redar ne utvrdi tko je vlasnik vozila iz stavka 1. ovoga članka, ostavit će na vozilu obavijest vlasniku da ga ukloni s javne površine u roku od tri dana.

Ako vlasnik vozila ne postupi po rješenju komunalnog redara, izvršenje rješenja putem treće osobe provest će se na njegovu odgovornost i trošak.

Prisilno uklonjeno vozilo odvozi se na odgovarajuće odlagalište o čemu je komunalno redarstvo dužno obavijestiti poznatog vlasnika. Ako vlasnik ne preuzme vozilo u roku od osam dana od primitka obavijesti i ne podmiri troškove uklanjanja i čuvanja (skladištenja) vozila, vozilo će biti prodano na javnoj dražbi.

Iznimno od stavka 3. ovoga članka, neispravno vozilo koje vlasnik ne ukloni s javne površine, a u takvom je stanju da nije za popravak bit će odmah odvezeno na reciklažu na trošak vlasnika.

**Članak 110.**

Komunalni redar naložit će uklanjanje i premještanje vozila ostavljenog na javnoj zelenoj površini preko fizičke osobe obrtnika ili pravne osobe kojoj je to Grad povjerio, a na trošak vlasnika vozila.

Komunalni redar naložit će uklanjanje i premještanje vozila bez registarskih pločica parkiranog na javnoj površini preko pravne osobe ili fizičke osobe obrtnika kojoj je to Grad povjerio, a na odgovornost i trošak vlasnika vozila.

Komunalni redar naložit će uklanjanje i premještanje vozila koje onemogućuje pristup vozilu za sakupljanje otpada do mjesta na kojem se nalaze posude za otpad, preko pravne ili fizičke osobe obrtnika kojoj je to Grad povjerio, a na odgovornost i trošak vlasnika.

**Članak 111.**

Komunalni redar može naplaćivati novčanu kaznu na mjestu počinjenja prekršaja, bez prekršajnog naloga, uz izdavanje potvrde, sukladno zakonu i ovoj Odluci.

Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obavezni prekršajni nalog.

**XI. NOVČANE KAZNE**

**Članak 112.**

Novčanom kaznom u iznosu od 8.000,00 do 10.000,00 kuna kaznit će se za prekršaj pravna osoba ako:

* + - 1. ne održava vanjske dijelove zgrade urednima ili ne obnovi i ne održava vanjske dijelove zgrade tako da se obnovljeni dijelovi zgrade uklapaju u cjeloviti izgled zgrade (članak 4. stavak 1. i 2.),
      2. postavi ogradu uz javnu površinu tako da ometa sigurnost prometa i ljudi (članak 9. stavak 1.),
      3. postavi bodljikavu žicu, šiljke i slično tako da smeta prolaznicima i predstavlja opasnost od ozljeda (članak 9. stavak 2.),
      4. ne ukloni stablo za koje je komunalni redar rješenjem naredio uklanjanje jer postoji opasnost od rušenja stabla na javnu površinu i ozljeđivanje ljudi i/ili oštećivanje imovine (članak 11.),
      5. piše grafite, poruke i slično te na drugi način oštećuje i uništava objekte u općoj uporabi (članak 40. stavak 3.),
      6. postavi nadstrešnicu tako da ometa promet vozila i pješaka (članak 45. stavak 2.);
      7. redovito ne održava nadstrešnice (članak 45. stavak 3.),
      8. postavi, premjesti ili ukloni spomenik bez odobrenja ili suprotno odobrenju iz članka 47. ove Odluke,
      9. oštećuje, uništava i ne održava urednima spomenik, skulpturu, spomen - ploču i sakralno obilježje (članak 48.),
      10. prodaje ili izlaže proizvode izvan prostora otvorenih tržnica, (članak 53. stavak 3.),
      11. koristi javnoprometnu površinu za istovar, smještaj i utovar građevnog materijala, postavu kontejnera za potrebe gradilišta, podizanje građevinske skele i ograde gradilišta za sanaciju i rekonstrukciju ili zaštitu od padanja dijelova fasada i slične građevinske radove ili gradnju objekta, bez odobrenja ili suprotno odobrenju iz članka 60. stavka 3. ove Odluke;
      12. ne pridržava se zabrana iz članka 78. ove odluke,
      13. ne koristi usluge, odnosno ne razvrstava otpad prema odredbi članka 84. stavka 3. ove Odluke,
      14. ne dopušta pristup komunalnom redaru na nekretninu radi utvrđivanja činjeničnog stanja (članak 85. stavak 8.)
      15. posude za odlaganje otpada, bez rješenja nadležnog tijela, ostavlja na javnoj površini (članak 90. stavak 1.),
      16. postupa s opasnim otpadom koji nastaje u kućanstvu suprotno odredbama članka 92.,
      17. isporučitelj usluge ne postupa sa sakupljenim otpadom u skladu s propisima o gospodarenju otpadom (članak 93.),
      18. ne ukloni snijeg i led s krova zgrade i nogostupa uz zgradu (članak 94. stavak 2.);
      19. ne ukloni snijeg i led s javnih površina (autobusno stajalište, javno parkiralište, tržnica na malo, sportski objekti i slično) koje su joj dane na upravljanje, odnosno na kojoj obavlja poslovnu djelatnost (članak 96. stavak 1.),
      20. ne ukloni snijeg i led s nogostupa uz kioske, pokretne naprave i s otvorenih terasa (članak 96. stavak 2.),
      21. ne ukloni snijeg i led s nogostupa ispred poslovnih prostora (članak 96. stavak 3.).

Novčanom kaznom u iznosu od 500,00 do 1.500,00 kuna kaznit će se i odgovorna osoba u pravnoj osobi koja počini prekršaj iz stavka 1. ovoga članka.

Novčanom kaznom u iznosu od 1.000,00 do 2.500,00 kuna kaznit će se fizička osoba obrtnik i osoba koja obavlja drugu samostalnu djelatnost koja počini prekršaj iz stavka 1. ovoga članka u vezi s obavljanjem njezina obrta ili druge samostalne djelatnosti.

Novčanom kaznom u iznosu od 500,00 do 1.000,000 kuna kaznit će se fizička osoba koja počini prekršaj iz stavka l. točaka 1., 2., 3., 4., 5., 6., 9., 10., 11., 12., 13. i 14. ovoga članka.

**Članak 113.**

Novčanom kaznom u iznosu od 3.500,00 do 8.000,00 kuna kaznit će se za prekršaj pravna osoba ako:

* + - 1. piše grafite, poruke i slično te na drugi način uništava vanjske dijelove zgrade (članak 4. stavak 4.);
      2. rasvjetljava vanjske dijelove zgrade bez rješenja ili suprotno rješenju iz članka 7. stavka 1. ove Odluke;
      3. ne održava urednom ogradu uz javnu površinu (članak 9. stavak 3.);
      4. ne orezuje ukrasnu živu ogradu (članak 9. stavak 4.);
      5. ne otkloni nedostatke u dvorištu, vrtu, voćnjaku, na zelenoj i drugoj površini zgrade te na neizgrađenom građevinskom zemljištu ili ogradi uz javnu površinu za koje je komunalni redar rješenjem naredio otklanjanje (članak 10.);
      6. oštećuje i uništava te neovlašteno skida i mijenja ploče i pločice iz članka 13. ove Odluke (članak 16.);
      7. ne ukloni oštećenje izloga bez odgode, odnosno najkasnije u roku od 15 dana od nastanka oštećenja, ili ne ukloni oštećenja izloga za koje je komunalni redar rješenjem naredio uklanjanje (članak 18. stavci 2. i 3.);
      8. postavi tendu, roloe, zaštitne rešetke, kamere, alarmne uređaje i slične predmete bez odobrenja ili suprotno odobrenju iz članka 19. stavka 2. ove Odluke;
      9. postavi kameru suprotno svrsi propisanoj člankom 20. stavkom 1. ove Odluke;
      10. ne održava kamere funkcionalno ispravnima (članak 20. stavak 3.);
      11. postavi plakat bez odobrenja ili suprotno odobrenju iz članka 21. stavaka 2. i 3. ove Odluke;
      12. šara, oštećuje ili na drugi način uništava plakate (članak 21. stavak 5.);
      13. ne održava urednim i čistim mjesto za postavljanje plakata (članak 21. stavak 6.);
      14. postavi ploču s tvrtkom, nazivom i natpisom na pročelje zgrade bez odobrenja ili suprotno odobrenju iz članka 22. stavka 2. ove Odluke;
      15. ne ukloni ploču s tvrtkom, nazivom i natpisom s pročelja zgrade u roku od 5 dana od prestanka obavljanja djelatnosti, odnosno prestanka korištenja poslovnog prostora, ili ne ukloni ploču s tvrtkom, nazivom i natpisom s pročelja zgrade za koju je komunalni redar rješenjem naredio uklanjanje (članak 22. stavci 3. i 4.);
      16. postavi jarbol za zastave bez odobrenja ili suprotno odobrenju iz članka 23. stavka 3. ove Odluke;
      17. ne održava urednima, čistima i neoštećenima jarbole za zastave i zastave (članak 24. stavak 2.);
      18. postavi reklamni predmet bez odobrenja ili suprotno odobrenju iz članka 25. stavka 2. ove Odluke;
      19. baca reklamne i druge letke bez odobrenja ili suprotno odobrenju iz članka 25. stavka 4. ove odluke;
      20. postavi reklamni pano oglasne površine do 12 m² bez odobrenja ili suprotno odobrenju iz članka 26. stavka 2. ove odluke;
      21. ne istakne tvrtku ili ime vlasnika na reklamnom panou (članak 26. stavak 4.);
      22. ne prekrije odgovarajućim materijalom bijele boje reklamni pano koji nema istaknutu reklamnu poruku (članak 26. stavak 5.);
      23. postavljene zaštitne naprave, plakati, ploče s tvrtkom, nazivom i natpisom, jarboli, reklame i reklamni panoi nisu uredni i funkcionalno ispravni (članak 27.);
      24. ne ukloni zaštitne naprave, plakate, ploče s tvrtkom, nazivom i natpisom, jarbole, reklame i reklamne panoe za koje je komunalni redar rješenjem naredio uklanjanje (članak 28.);
      25. postavi privremene građevine bez odobrenja ili suprotno odobrenju iz članka 31. stavka 2. ove odluke;
      26. postavi objekte, uređaje, pokretne naprave, zastave i drugu sličnu prigodnu opremu bez odobrenja ili suprotno odobrenju iz članka 32. stavka 2. ove odluke;
      27. postavi svjetleće žaruljice, ukrasne predmete bez reklamne poruke, prigodne zastave na postojećim jarbolima, ukrasna drvca i slično suprotno uvjetima što ih je utvrdilo nadležno upravno tijelo (članak 32. stavak 3.);
      28. ne ukloni objekte, uređaje, pokretne naprave, opremu, ukrase, svjetleće žaruljice, ukrasne predmete bez reklamne poruke, prigodne zastave na postojećim jarbolima, ukrasna drvca i slično u roku od 2 dana od proteka blagdana i manifestacije (članak 32. stavak 4.);
      29. postavi na javnu površinu kiosk površine do 15 m² bez odobrenja ili suprotno odobrenju iz članka 33. ove odluke;
      30. postavi pokretnu napravu na kojoj se obavlja djelatnost iz članka 2. stavka 1. točke 5. i 6. ove Odluke bez odobrenja ili suprotno odobrenju iz članka 34. ove odluke;
      31. postavi otvorenu terasu i montažno – demontažnu nadstrešnicu bez odobrenja ili suprotno odobrenju iz članka 35. ove odluke;
      32. ne drži urednima i funkcionalno ispravnima kioske, pokretne naprave, otvorene terase i montažno - demontažne nadstrešnice iznad otvorenih terasa te redovito ne čisti njihov okoliš (članak 36.);
      33. ne ukloni kioske, pokretne naprave, otvorene terase i montažno-demontažne nadstrešnice iznad otvorenih terasa za koje je komunalni redar rješenjem naredio uklanjanje (članak 37.);
      34. postavi objekte u općoj uporabi bez odobrenja ili suprotno odobrenju iz članka 41. stavka 1. ove odluke;
      35. javne površine nemaju javnu rasvjetu ili se ne rasvjetljuju noću (članak 42. stavci 1. i 2.);
      36. lijepi plakate i drugo, ispisuje grafite i uništava nadstrešnice (članak 45. stavak 4.);
      37. postavi, premjesti ili ukloni skulpturu, spomen - ploču i sakralno obilježje bez rješenja ili suprotno rješenju iz članka 47. ove odluke;
      38. ne održava čistima i urednima javna parkirališta i javne garaže (članak 50. stavak 1.);
      39. redovito ne održava u čistom i urednom stanju parkirališta uz ugostiteljske objekte, trgovačke centre i objekte drugih namjena (članak 50. stavak 2.);
      40. ne donese tržni red (članak 52.);
      41. ne održava urednima i funkcionalno ispravnima kioske, klupe, suncobrane, tende, ručna kolica i slične naprave na tržnicama i sajmištima (članak 53. stavak 2.);
      42. ne očisti, ne opere i ne uredi tržnicu nakon isteka radnog vremena tržnice (članak 54.);
      43. redovno i izvanredno ne održava i ne čisti javne površine sukladno programu iz članka 57. ove odluke;
      44. redovito ne čisti ili ne osigurava čišćenje onečišćenih javnih površina zbog obavljanja djelatnosti (članak 59. stavak 1.);
      45. ne čisti javne površine koje služe kao pristup sportskim ili rekreacijskim objektima, zabavnim parkovima ili igralištima, javnim skupovima, javnim priredbama i ne čisti javne površine na kojima su postavljeni privremeni objekti (kiosci i slično) (članak 59. stavak 2.);
      46. ne očisti javnu površinu odmah po završetku javne priredbe ili događanja ili ne očisti javnu površinu za koju je komunalni redar rješenjem naredio čišćenje (članak 59. stavci 3. i 4.);
      47. ne ukloni odmah s javne površine građevinsku skelu i drugi materijal u slučaju da s radovima na objektu ne započne u roku od pet dana od dana postavljanja građevinske skele ili ako se na vrijeme duže od 15 dana zaustavi gradnja (članak 63. stavak 1.);
      48. ne ukloni s javne površine građevinsku skelu i drugi materijal za koje je komunalni redar rješenjem naredio uklanjanje (članak 63. stavak 2.);
      49. nakon završetka radova ne ostavi zauzetu površinu u stanju u kakvom je bila prije izvođenja radova (članak 64. stavak 1.);
      50. ne dovede u roku od 48 sati u prvobitno stanje korištenu javnu površinu na kojoj je komunalni redar utvrdio postojanje oštećenja (članak 64. stavak 3.);
      51. koristi dio javne površine za istovar drva, ugljena i sličnoga te za slaganje i piljenje ogrjevnog drva tako da ometa cestovni i pješački promet (članak 65. stavak 2.);
      52. ne ukloni u roku od 24 sata s javne površine drva, ugljen i slično i odmah je ne očisti od piljevine i drugih otpadaka (članak 65. stavak 3.);
      53. ne održava čistima i funkcionalno ispravnima kante za otpatke i kante za pseći izmet (članak 67. stavak 3. i 4.);
      54. postavi kante za otpatke i kante za pseći izmet na mjesta zabranjena člankom 68. stavkom 2. ove odluke;
      55. postupi suprotno zabranama iz članka 70. ove odluke;
      56. ne održava i ne uređuje javne zelene površine (članak 71. stavak 2.);
      57. uređuje javne zelene površine bez odobrenja ili suprotno odobrenju iz članka 73. stavka 2. ove odluke;
      58. sječe, orezuje i sadi stabla na javne zelene površine bez odobrenja ili suprotno odobrenju iz članka 74. stavak 1.ove odluke;
      59. postavi ili ukloni dječje igralište, pješačku stazu, parkovnu opremu i slično na javnim zelenim površinama bez rješenja ili suprotno rješenju iz članka 75. ove odluke;
      60. prilikom gradnje objekata, ne zaštiti stabla na zemljištu određenom za zelenu površinu na način propisan člankom 76. stavkom 1. ove odluke;
      61. ne nadomjesti uklonjenu vegetaciju zamjenskim sadnicama primjerene vrste i veličine (članak 76. stavak 2.);
      62. postupa suprotno zabranama iz članka 78. ove odluke;
      63. ne dostavi podatke ili ne dostavi potpune podatke o izvedenim radovima na digitaliziranoj katastarskoj podlozi radi praćenja promjena na javnim zelenim površinama (članak 80.);
      64. ne obavještava svakodnevno nadležna upravna tijela o stanju javnoprometnih površina i poduzetim mjerama (članak 94. stavak 6.);
      65. odmah ne ukloni predmete postavljene na javne površine te na površine i objekte u vlasništvu pravnih osoba, fizičkih osoba obrtnika ili fizičkih osoba, suprotno odredbama ove odluke (članak 104. stavak 1.);
      66. onemogući komunalnom redaru u provedbi njegovih ovlasti, nesmetano obavljanje nadzora i pristup do mjesta postupanja (članak 107. stavak 1.).

Novčanom kaznom u iznosu od 500,00 do 1.000,00 kuna kaznit će se i odgovorna osoba u pravnoj osobi koja počini prekršaj iz stavka 1. ovoga članka.

Novčanom kaznom u iznosu od 800,00 do 1.500,00 kuna kaznit će se fizička osoba obrtnik i osoba koja obavlja drugu samostalnu djelatnost koja počini prekršaj iz stavka 1. ovoga članka u vezi s obavljanjem njezina obrta ili druge samostalne djelatnosti.

Novčanom kaznom u iznosu od 300,00 do 500,000 kuna kaznit će se fizička osoba koja počini prekršaj iz stavka 1. ovoga članka

**Članak 114.**

Novčanom kaznom u iznosu od 1.000,00 do 2.500,00 kuna kaznit će se za prekršaj pravna osoba ako:

* + - 1. drži bilo koju vrstu otpada i dotrajale stvari u dvorištu odnosno vrtu, voćnjaku, na zelenoj i drugoj površini zgrade te na neizgrađenom zemljištu uz javnu površinu (članak 8. stavak 2.);
      2. ne čisti i ne održava dvorište odnosno vrt, voćnjak, zelenu i drugu površinu zgrade te neizgrađeno zemljište uz javnu površinu (članak 8. stavak 3.);
      3. postavi pločicu s kućnim brojem zgrade bez rješenja ili suprotno rješenju iz članka 14. ove odluke;
      4. ne postavi na zgradu pločicu s kućnim brojem zgrade ili se ne pridržava drugih odredbi o obilježavanju zgrade kućnim brojem (članak 15.);
      5. drži izlog poslovnog prostora neurednim i nečistim ili ako u izlogu drži ambalažu ili skladišti robu te izlaže robu izvan poslovnog prostora (članak 17. stavak 4. i 5.);
      6. ne rasvjetljuje izlog noću ili rasvjetljenjem izloga izravno obasjava prometnu površinu (članak 17. stavci 6. i 7.);
      7. ne prekrije izlog poslovnog prostora koji se ne koristi neprozirnim materijalom, odnosno onemogući uvid u unutrašnjost poslovnog prostora (članak 18. stavak 1.);
      8. ne održava objekte u općoj uporabi urednima, čistima i u stanju funkcionalne ispravnosti ili ne otkloni oštećenja i kvarove u najkraćem roku a najkasnije u roku od 10 dana od nastanka oštećenja ili kvara (članak 40. stavci 1. i 2.);
      9. ne održava javne telefonske govornice i poštanske sandučiće (članak 44.);
      10. ne održava urednima, čistima i funkcionalno ispravnima autobusna stajališta (članak 49.);
      11. ne održava čistima i urednima otvorene tržnice i sajmišta, ne osigura ispravnost i čistoću opreme i uređaja, urednost nasada te ne postavlja odgovarajuću opremu za odlaganje otpada (članak 51.);
      12. ne održava čistima i urednima groblja na području grada (članak 55. stavak 1.);
      13. ne obavijesti komunalno redarstvo u roku od 24 sata nakon završetka radova i uklanjanja opreme da mu zauzeta površina više nije potrebna (članak 64. stavak 2.);
      14. ne ukloni snijeg i led s javnih površina i nogostupa (članak 94. stavak 1.).

Novčanom kaznom u iznosu od 500,00 do 1.000,00 kuna kaznit će se i odgovorna osoba u pravnoj osobi koja počini prekršaj iz stavka 1. ovoga članka.

Novčanom kaznom u iznosu od 600,00 do 1.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja počini prekršaj iz stavka 1. ovoga članka u vezi s obavljanjem njezina obrta ili druge samostalne djelatnosti.

Novčanom kaznom u iznosu od 300,00 kuna kaznit će se fizička osoba koja počini prekršaj iz stavka l.

**Članak 115.**

Danom stupanja na snagu ove Odluke prestaje važiti Odluka o komunalnom redu (Službene vijest Grada Samobora broj 4/08, 7/08, 7/09 i 1/18).

**Članak 116.**

Ova Odluka stupa na snagu osmog dana od dana objave u Službenim vijestima Grada Samobora

KLASA:

URBROJ:

**PREDSJEDNIK**

**GRADSKOG VIJEĆA**

**Miran Šoić**